שוק הנדל"ן ממשיך במגמת הקיפאון, כך עולה מסקירת הכלכלן הראשי במשרד האוצר שפורסמה היום (א'), המסכמת בנוסף לחודש דצמבר גם את שנת 2017. מהנתונים עולה, כי 2017 התאפיינה בקיפאון ובירידה בהיקף הרכישות.
כחלון בסיור באתרי מחיר למשתכן: "לידיעת כל הסקפטים, יהיו דירות לזוגות צעירים במחירים הוגנים"
לפי האוצר, חותם חודש דצמבר האחרון את אחת השנים החלשות ביותר בעשור האחרון מבחינת מספר העסקאות: בשנת 2017 נמכרו בסך הכל 93.8 אלף דירות, ירידה של 14% בהשוואה לשנת 2016, והרמה הנמוכה ביותר מאז המחאה החברתית בשנת 2011.
בחודש דצמבר נרכשו 8,800 דירות. כלומר, בהשוואה לדצמבר אשתקד ירד היקף הדירות "במחירי שוק" (שלא במסגרת מחיר למשתכן) בשיעור חד של 20%, ובהשוואה לחודש נובמבר ירד מספר העסקאות ב-6%. בסך הכל נרכשו בחודש דצמבר 2,900 דירות חדשות, אולם מתוכן 1,000 דירות נמכרו במסגרת "מחיר למשתכן", המשקף שיא חדש של מכירה במחיר למשתכן מאז החלו המכירות בתכנית זו במרץ 2016. מנגד, מכירת דירות חדשות "במחירי שוק" הוסיפה לרדת, בסיכום שנתי עומד מספר הדירות החדשות שנמכרו "במחירי שוק" ב-2017 על 22 אלף דירות בלבד, ירידה חדה של 27% בהשוואה לשנת 2016.
אל נתוני ההאטה מצטרפים גם הנתונים על היקף המשקיעים, משקל המשקיעים בסיכום שנתי רשם שפל חדש, כאשר ב-2017 נרכשו 17.4 אלף דירות בלבד, ירידה חדה של 22% בהשוואה ל-2016, זאת בהמשך לירידה חדה של 29% שנרשמה ב-2016 (לעומת 2015). זוהי גם הרמה הנמוכה ביותר של רכישות משקיעים מאז שנת 2003, אשר עמדה בצל המיתון במשק. בחודש דצמבר נותר משקל המשקיעים על 16% מהשוק, בדומה לחודש הקודם, כמו גם בהשוואה לדצמבר אשתקד.
במונחים כמותיים הסתכמו רכישות המשקיעים בחודש דצמבר ב-1.4 אלף דירות, ירידה של 14% בהשוואה לדצמבר 2016. מניתוח הנתונים עולה, כי גם בחודש דצמבר (בדומה לנובמבר) בולט שיעור גבוה של משקיעים, אשר לפחות אחד מראשי משק הבית מועסק במגזר הציבורי (בכלל זה השלטון המקומי). שיעור זה עמד בדצמבר על 33%.
הרצליה מובילה במכירות ה"מחיר למשתכן"
רכישות הזוגות הצעירים הסתכמו בחודש דצמבר ב-4,500 דירות, מתוכן 1,000 דירות במסגרת תוכניות "מחיר למשתכן" ו"מחיר מטרה". בכך הגיע משקל רכישות הזוגות הצעירים (הן במסגרת מחיר למשתכן" והן ב"מחירי שוק") למחצית מסך העסקאות בחודש דצמבר, הרמה הגבוהה ביותר של פרמטר זה בשנים האחרונות. בניכוי "מחיר למשתכן" ירדו רכישות הזוגות הצעירים בחודש דצמבר בשיעור של 19% בהשוואה לדצמבר 2016, כאשר בהשוואה לחודש הקודם נרשמה ירידה של 5%.
הרצליה הובילה בחודש דצמבר האחרון את היקף המכירות ב"מחיר למשתכן", כאשר כ-40% מסך הדירות שנמכרו בכלל הארץ היו בהרצליה (קרוב ל-400 דירות). מחירה הממוצע של דירה חדשה שנמכרה בפרוייקט זה עמד על 1.9 מיליון שקל, המחיר היקר ביותר במחיר למשתכן, אך עדיין זול משמעותית ממחירי הדירות החדשות בעיר. בניתוח מאפייני הרוכשים במסגרת "מחיר למשתכן" בהרצליה בולטות רמות השכר הגבוהות של משקי הבית עם שכר הממוצע (ברוטו לחודש, למשק בית) של 27 אלף שקל ושכר חציוני בגובה 24 אלף שקל.